b"\n_START_ARTICLE_\nLaura Linney\n_START_SECTION_\nBiografia\n_START_PARAGRAPH_\nEl seu pare \xc3\xa9s el dramaturg Romulus Linney i la seva mare la infermera Ann Legett Perse. Un any despr\xc3\xa9s del seu naixement, Romulus i Ann es divorciarien. El 1986, Laura va acabar els seus estudis d'interpretaci\xc3\xb3 a la Universitat de Brown, ubicada a Providence, estat de Rhode Island. M\xc3\xa9s tard ampliaria la seva instrucci\xc3\xb3 en la Juilliard School de Nova York, graduant-se l'any 1989._NEWLINE_Els seus primers passos com a actriu els va donar al m\xc3\xb3n del teatre, medi amb el qual es familiaritzaria des de nena a causa de la professi\xc3\xb3 del seu pare, un assidu de les produccions off-Broadway. Laura va rebre el 1992 el premi Theater World Award pel seu treball a Sight Unseen. M\xc3\xa9s tard va aconseguir notorietat a l'escena de Broadway amb obres com Six degrees of separation, Hedda Hopper, o The Seagull, t\xc3\xadtol que va representar al costat d'Ethan Hawke, Tyne Daly i Jon Voight._NEWLINE_Va debutar al cinema a comen\xc3\xa7aments de la d\xc3\xa8cada dels 90 amb petits papers en L'oli de la vida (1992) de George Miller, Dave, president per un dia (1993) d'Ivan Reitman, o Searching for Bobby Fischer (1993), film dirigit per Steven Zaillian. A Un cop de dest\xc3\xad (1994), pel\xc2\xb7l\xc3\xadcula escrita per Steve Martin i dirigida per Gillies MacKinnon, aconseguiria un dels seus primers papers d'entitat compartint protagonisme amb Gabriel Byrne i el mateix Martin._NEWLINE_Durant la segona meitat de la d\xc3\xa8cada va anar escalant posicions a l'estatus de Hollywood en protagonitzar l'adaptaci\xc3\xb3 de Michael Crichton Congo (1995), realitzat per Frank Wilton Marshall, intervenir al costat de Richard Gere i Edward Norton a Les dues cares de la veritat (1996), un film dirigit per Gregory Hoblit, coprotagonitzar amb Clint Eastwood, Gene Hackman i Ed Harris la pel\xc2\xb7l\xc3\xadcula Poder absolut (1997), i ser la principal int\xc3\xa8rpret femenina de The Truman Show (1998), un t\xc3\xadtol realitzat per Peter Weir i protagonitzat per Jim Carrey._NEWLINE_Per la seva interpretaci\xc3\xb3 a You Can Count on Me (2000) aconseguiria una nominaci\xc3\xb3 a l'Oscar com a millor actriu i una altra al Globus d'Or. Gr\xc3\xa0cies a la seva interpretaci\xc3\xb3 a Kinsey (2004) Linney va ser candidata de nou a l'Oscar, ara com a millor actriu secund\xc3\xa0ria._NEWLINE_Algunes de les seves \xc3\xbaltimes interpretacions s\xc3\xb3n Mystic River (2003),  L'exorcisme de l'Emily Rose   (2005), el drama familiar Una hist\xc3\xb2ria de Brooklyn (2005), Jindabyne (2006), pel\xc2\xb7l\xc3\xadcula coprotagonitzada per Gabriel Byrne, Diari d'una mainadera (2007), film amb Scarlett Johansson al paper protagonista, i Breach (2007), intriga amb Chris Cooper i Ryan Philippe._NEWLINE_Per The Savages (2007), on interpreta la germana de Philip Seymour Hoffman, torn\xc3\xa0 a ser nominada a l'Oscar."